It-Tielet Pitazz – Paragrafi 1091-1100 Imbagħad smajt dan il-kliem: Mur għid lis-superjura li erġajt ħadt saħħtek. Jiena la naf, lanqas nistaqsi kemm ser indum f'saħħti. L-unika ħaġa li naf li bħalissa qiegħda ngawdi saħħti. Il-futur mhux tiegħi. Jiena tlabt għal din is-saħħa bħala sinjal tar-rieda ta' Alla u mhux biex infittex serħan mit-tbatija tiegħi. 16 ta' April 1937. Illum, filwaqt li għaddiet minn fuqi l-Majesta' ta' Alla, ruħi fehmet li l-Mulej, għalkemm Hu tant kbir, jitpaxxa b'erwieħ umli. Iktar mar-ruħ iċċekken lilha nfisha, iktar tkun kbira t-tjubija li biha l-Mulej jersaq lejha. Hu jingħaqad mill-qrib magħha u jgħolliha sal-istess tron Tiegħu. Imbierka r-ruħ li l-Mulej innifsu iħarisha. Jiena sirt naf li l-imħabba biss għandha valur; l-imħabba hi kobor; xejn, l-ebda ħidma, ma tista' tqabbilha ma' att wieħed ta' mħabba pura ta' Alla. + O Ġesu', għattini bil-ħniena Tiegħek u wkoll iġġudikani bil-ħniena, għax jekk ma tagħmilx hekk il-Ġustizzja Tiegħek bid-dritt kollu tista' tasal sabiex tikkundannani. 17 ta' April. Illum waqt taħdita kateketika (mogħtija minn Dun Theodore) kelli konferma ta' dak li jiena kont fhimt ġewwa fija u li jiena kont għext bih għal xi żmien; jiġifieri, li jekk ruħ tkun tħobb lil Alla sinċerament u tkun maqgħuda miegħu b'mod intimu, imbagħad, ukoll, jekk dik ir-ruħ tkun qiegħda tgħix fost ċirkustanzi esterni diffiċli, xejn ma jkun jista' jtellef il-ħajja interjuri tagħha; u f'nofs il-korruzzjoni, tista' tibqa' safja u bla mittiefsa; għax l-imħabba kbira ta' Alla tagħtiha s-saħħa għat-taqbida u Alla wkoll iħares b'mod speċjali, ukoll b'mod mirakoluż, lir-ruħ li tħobbu sinċerament. Meta darba Alla tani għarfien ġewwa fija li jiena qatt ma kont tlift l-innoċenza tiegħi, u li minkejja l-perikli kollha li fihom kont sibt ruħi, Huwa stess kien qiegħed iħarisni sabiex il-verġnita' ta' ruħi u ta' qalbi setgħu jibqgħu sħaħ, jiena għaddejt il-ġurnata nrodd ħajr lil Alla ġewwa fija bil-ħerqa. Irringrazzjajt lil Alla li Hu kien għoġbu jħarisni mill-ħażen, u għal dan ukoll: li jiena kont sibt grazzja f'għajnejh, li Hu stess kien assigurani minn dan. U xi ftit snin wara, Huwa ndenja ruħu jikkonfermani f'din il-grazzja, u minn dak iż-żmien ma kellix iktar esperjenza tar-ribelljoni tas-sensi kontra r-ruħ. Fuq din il-ħaġa ktibt b'iktar dettall x'imkien ieħor fid-djarju tiegħi (ara paragrafu Nr. 40). Kull darba li niftakar f'din il-grazzja li ħadd ma jista' jifhimha, fjamma ġdida ta' mħabba u gratitudni lejn Alla toħroġ minn ġewwa qalbi; u din l-istess imħabba twassalni sabiex jiena ninsa lili nnifsi kompletament. Minn dak iż-żmien, ili ngħix taħt il-mant verġinali ta' Omm Alla. Hi ilha tħarisni u tgħallimni. Jiena ninsab fil-paċi, qrib il-Qalb Immakulata tagħha. Għax jiena daqshekk dgħajfa u bla esperjenza, nitgeddes bħal tifla ċkejkna qrib il-Qalb Tagħha. Għalkemm Alla kkonfermani f'din il-virtu', jiena, iżda, qiegħda għassa l-ħin kollu, u nibża' wkoll minn delli stess, imma dan biss għax jiena sirt inħobb lil Alla b'mod intensiv. Din il-grazzja tahieli Alla preċiżament għax jiena l-iktar waħda dgħajfa fost il-bnedmin kollha; din hi r-raġuni għaliex Dak li hu ta' setgħa bla tarf dawwarni bil-ħniena speċjali Tiegħu. 24 ta' April. Sirt sensittiva għal kull grazzja kbira minn qabel; xenqa u xewqa stramba għal Alla jiġu fuqi, u mbagħad jiena noqgħod nistenna l-grazzja. U iktar ma tkun kbira l-grazzja, iktar ikun ċar dak li jiena nħoss minn qabel, u iktar tkun qalila t-taqbida tiegħi mal-għadu tas-salvazzjoni tiegħi. Xi drabi ruħi tkun tinsab f'kundizzjoni li nista' niddeskriviha biss permezz ta' tixbiha: hemm żewġt iħbieb kbar, u wieħed qed jagħmel festa kbira u stieden lill-ieħor; it-tnejn li huma qegħdin jistennewha bil-ħerqa; imma l-ħin tal-festa ġie deċiż. Insomma, dawk il-mumenti preċiżi qabel ma jiena nirċievi l-grazzja tant huma qawwijin li hu diffiċli tiddeskrivihom. Huma mmarkati b'xenqa mimlija wġigħ u nar tal-imħabba. Jiena nista' nħoss li l-Mulej hemm qiegħed, imma ma nistax inkun mitlufa fih b'mod assolut, għax is-siegħa ġiet deċiża. Ta' spiss, qabel mument bħal dan ta' grazzja, jiena nħossni kompletament fqira fil-moħħ, fir-rieda u fil-qalb. Inkun mitluqa waħdi, u noqgħod nistenna lil Alla Wieħed. Huwa stess iwettaq dan fija qabel ma jiġi.
Djarju ta' Swor Fawstina – It-3 Pitazz (par.1091-1100)